Chisu

Elämä ja ura

Sundberg syntyi Helsingissä, mutta hänen kotikuntansa oli tuolloin Ånge Ruotsissa. Chisun perhe muutti hänen syntymänsä aikoihin Ruotsista Helsinkiin. Sundbergin isä on suomenruotsalainen. Sundberg kasvoi suomenkielisen äitinsä kanssa kotikielenään suomi, ja ruotsia hän puhuu vain koulussa oppimansa perusteella. Hän asui lapsuutensa Helsingissä ja Mikkelissä. Hän on harrastanut nyrkkeilyä ja voitti vuonna 1999 Tampereella SM-hopeaa alle 54-kiloisten sarjassa. Hän edusti Helsingin Urheiluseuraa.
Ennen musiikkiuraansa Sundberg oli töissä vaatekaupassa, mutta musiikkiura kiinnosti häntä enemmän. Hän haki englantilaiseen huippuäänittäjäkouluun ja pääsi sisälle, mutta valitsi kuitenkin soolouran. Hänen ensimmäinen julkisesti esitetty kappaleensa on Tampereen Särkänniemen huvipuiston kummitusjunan taustamusiikki.
Chisun ensimmäinen soolosingle oli Sooloilua-elokuvan tunnuskappale ”Mun koti ei oo täällä”. Se nousi Suomen single- ja latauslistan kärkeen alkuvuodesta 2008. Vuonna 2005 Chisu sävelsi ja sanoitti Pamela Tolan esittämän laulun ”Pidä musta kii” elokuvaan Tyttö sinä olet tähti.
Chisu on tehnyt musiikkia myös muille artisteille, kuten Cristal Snowlle, Antti Tuiskulle, Tarja Turuselle, Laura Närhelle, Jipulle, Kristiina Braskille, Vesa-Matti Loirille ja Kristiina Wheelerille.
Chisu laulaa taustalaulajana Cheekin albumin Alpha Omega nimikkoraidalla.
Chisun neljäs albumi Polaris ilmestyi lokakuussa 2015.
Chisu oli mukana Vain elämää -sarjan viidennellä kaudella vuonna 2016.
Chisun viides studioalbumi MOMENTUM 123 julkaistaan kevään 2019 aikana kolmen erillisen EP:n kokonaisuutena.

Palkinnot

Chisu sai vuoden 2009 Emma-gaalassa kaksi Emma-patsasta: e-Emman sekä vuoden biisin Emman kappaleesta ”Mun koti ei oo täällä”. Vuoden 2010 gaalassa hän sai vuoden biisi -Emman kappaleesta ”Baden-Baden”, kriitikot valitsivat hänen levynsä Vapaa ja yksin parhaaksi albumiksi ja lisäksi hän sai vuoden tuottaja-palkinnon, ensimmäisenä naisena. Ehdokkuuksia hänellä oli kaikkiaan seitsemässä luokassa. Chisu voitti myös vuoden kotimainen artisti kategorian Radio Gaala 2009:ssä. Vuonna 2016 Chisu voitti Kriitikoiden valinta Emma-patsaan Polaris albumistaan.
Vuonna 2010 Misko Ihon ohjaama Chisun musiikkivideo kappaleeseen ”Baden-Baden” palkittiin vuoden 2009 parhaana musiikkivideona kultaisella Muuvi-palkinnolla Suomen Ääni- ja Kuvatallennetuottajien MUUVI-musiikkivideokilpailussa. Video voitti samassa kilpailussa myös yleisöäänestyksen. Chisun levyjä on myyty Suomessa yhteensä yli 170 000 kappaletta.
Vuoden 2011 Emma-gaalassa Chisu palkittiin vuoden naissolistina. Lisäksi hänen albuminsa Kun valaistun palkittiin vuoden popalbumina ja albumina. Hän julkaisi vielä Kun Valaistun 2.0 -erikoispainoksen vuonna 2012. Chisu vetäytyi sen jälkeen keikkatauolle, joka päättyi kesäkuussa 2015.
Chisu sai vuoden 2019 Soundi-palkinnon, vuodesta 2005 asti vuosittain merkittävälle suomalaiselle musiikkivaikuttajalle myönnetyn tunnustuksen, jonka myöntää Soundi-lehti.

Yksityiselämä

Chisun eli Christel Sundbergin isä on Gary Sundberg, joka oli 1950- ja 60-luvuilla HIFK:n jalkapallon mestaruussarjajoukkueen pelaajia ja myöhemmin HIFK:n jalkapalloilun johtotehtävissä. Chisun puoliso oli valo- ja lavastussuunnittelija Mikki Kunttu. He saivat lapsen lokakuussa 2014. Nykyään hän seurustelee tuottaja Jori Sjöroosin kanssa.